#Woordwarrel oor swartskaap op aaptwak – Lekkervurigeaffêre
Date: November 21, 2021Author: Lekkervurigeaffêre 14 Comments
Hester en ek gesels vroeër die week oor verhoudings en hoe maklik mens so diep in die dinges beland, heel onskuldig en nooit aspris nie, en dan baie gou stiefmoederlik 'n eenkant swartskaap gemaak word. Dis 'n tema in my lewe omdat ek nooit lank op 'n plek gewoon het nie, dis nou behalwe die laaste 34 jaar in Poloniekwane. Die eerste deel van my lewe was so woes dat as "Ramblin Rose" speel, my speelgoed en boeke sommer hulself gepak het. Rêrig. Ek het net 'n nuwe skool en die kinders en onnies leer verstaan en amper vir my 'n nessie uitgeskrop, dan verhuis ons. Dit is woes op mens se sosiale vaardighede. Jy leer jou eie oorlewing ter wille maar liefs eenkant as waarnemer oorleef, en doen jou eie ding want afskeid en groet is onlekker as jy 5, en 6 en 8 en 10 en 13 en 16 is. Ek loop vandag nog met 'n knop op my maag, hy is ingeburger. Hester troos my oor swartskaap wees en stuur vir my Anuschka se blog https://levensjutters.com/2021/11/15/elke-kudde-heeft-zijn-zwarte-schaap-nodig/.
Wela kepela. Die wêreld het toe swartskape nodig. Dit is toe dan maar logies toe ek die #Woordwarrel beurt kry en besluit om met letterkeer/anagram te speel, dat swartskaap na so lekker woord lyk.
Swartskaap. Ek sorteer die letters in alfabetiese volgorde: aaakprsstw. Natuurlik neurie ek 'swartskaap, swartskaap het jy baie wol' – dis 'n blêrrie oorwurm daai. Sit die letters op die tafel en almal in die huis speel saam. Ons kry 72 wisselvorme/angramme/letterkere. Dit was vet pret. Maar tipies van Hester en my se tipe uitdagings, sal dit nou nie voldoende wees om net die lys te plaas nie. Nee ons moet danksy Rare Name, die uwe se anagram sonder die é, 'n storie skrywe. Die relaas volg na die lys.
Kliek gerus op die skakels in die lys, dis ook lekkerlees goed.
Lekker neem swartskaap al woordwarrelend op my wraak. Wat maak mens met 72 letterkere. Jy raap al die woorde en probeer Jack Parow rap. Net toe ek ritme kry toe val ek van die #woordwarrelkar. Die idee skrap ek toe liewer. Dis of ek aaptwak gerook het, en nie vir medisinale doeleindes nie. Ek sien net letterkere voor my oë.
So fladder die woorde in my brein rond. Ek skraap maar 'n tas van die rak in my brein om die woorde in te pak, maar hulle psst-psst tot ek strak en verskrik voor die qwertybord kom sit.
Dit reën al heeldag te lekker. My sielmens mater het kom kuier. Sy vertel my van haar ervarings op haar oupa se karakoel boerdery in Namibië. Het jy geweet van so 2013 af heet dit Swakara boerdery? Suidwes-Afrika Karakoel word Swakara. Karakoel kom van Afghanistan en beteken swart wol.
Swartskaap, swartskaap het jy baie wol. Die pels van veral lammers is gesog. Gaan lees. Dis maar vir my wreed, en gelukkig sal nie eers 'n velletjie in my sakpas begroting pas nie. Nie eers 'n parka met so pelsie kraag kan ek bekostig nie. Kan darem nog pasta bekostig. Dis darem lekker en geen dier word in die vervaardiging verniel nie.
Is dit nie wonderlik dat Kaaps nou ook in die Afrikaans-familie sy staning kry nie. Ek is opgewonde om in die meer kleurryke Afrikaans in te tap. Sal net moet waak om nie verkeerd te trap en die annerlike woorde verkeerd gebruik nie. Netnou kom raps die taalpolisie my oor die vingers. Paraat moet mens praat, want net nou net is jy van hoofkaas na swartskaap. Swartskaap eenkant apart.
Jinne, die aaptwak warrel laat my lam. Ek praat nou sommer twak. Ek wil jou nie sar nie. Ek staak nou die relaas.
O, nee wag.
Ek het vergeet. Die liedjie het in die 18e eeue ontspring. Swart kleurstof kon op daardie stadium nie goed produseer word nie. So swart wol was gesog en skaars en swaar belas. Dis 'n protesliedjie. Oor raap en skraap oorlewing en geldwolwe wat oor rykdom waak. Maar sowaar in die kanselleerkultuur van die moderne mens is die liedjie as rassisties klassifiseer en Yanks en Aussies sing nou so ewe 'Reënboogskaap, reëboogskaap het jy baie wol' om so inklusief as moontlik te wees. Ek is nie op aaptwak nie, gaan lees oor Baa-Baa black sheep. Ek bars sommer in aar, alles gaan oor ras. Ek dink die mensdom het 'n kap van die windmeul weg.
Nou toe. Ek het nie meer heuning om aan die kwas te smeer om jou nog verder te verlei met my aaptwak oor swartskaap nie. Ek staak dus summier. Netnou kom klap 'n gesinslid die waks uit my ore…daar is kos op die stoof en die honde knaag al aan die lessenaar se poot.
NS. Dankie aan vandeesweek se mede- #Woordwarrel blogmaters: Perdebytjie, Kameel, Dis Ekke, onse Hester en ver vriendin Scrapy. Julle laat dié swartskaap altyd in. Aan die ander lesers en loerders: #Woordwarrel is oop, kom speel gerus saam, watter kleur van die reënboog jy voel is. Jy is welkom.
Previous Previous post: #Woordwarrel inspirasievonk 18 November 2021
14 thoughts on "#Woordwarrel oor swartskaap op aaptwak"
O dis slim om die letters eers alfabeties te rangskik. Ek is bly ek het dit nie geweet nie, want soos dit is, ly ek aan verbale diarree. As 'n mens spaarsamig wil wees, kan jy natuurlik een keer per week een woord gebruik vir 72 weke aanmekaar. So, die karakoelvelle is nog hoog in aanvraag – met al die wokeness wat die wêreld oorgeneem het, sou jy verwag dat mense eerder kunspels sal dra. Ek het lekker swartskapie saam met jou gespeel, dankie vir die ingewing.
Hester…spaarsamig warrel mens nie. Dankie vir jou hier en oral wees.
Nu snap ik wat een woordwarrel is! Echter: het Afrikaans snappen… dat is moeilijker dan ik dacht. Fijn dat ik jou een beetje troost heb kunnen bieden met mijn interpretatie van wat een swartskaap is
Dankie Anushka. Ek moet bely, dat ek ook stadig aan Nederlands moet lees. Dankbaar dat ons in blogland paaie kan kruis. Dankie vir die inspirasie. Groete van Limpopo, Suid-Afrika.
Ja, inderdaad bijzonder dat in blogland onze paden kunnen kruisen (terwijl die kans in de echte wereld een heel stuk kleiner is). Groeten uit Kobberø, noordwestelike Denemarke
Dit was nou 'n lekkerlees. Jy weet hoe om te warrel… sjoe fantasties geskryf!
Ons hele gesin en kuiermense het saam letterkeer gespeel. Heel prettig, en swartskaap en aaptwak het toe omtrent gewarrel. Ek dink jou en Lana se ware stories en Hester se pittige wyshede is kosbaar. Ek was sommer laf. Dankie liewe Dina.
Genade vrou, jou brein het ooryd gewerk met al die woorde. Probleem is sodra jy gaan sit en skryf kom daar nog meer uit die hoed uit. Dit was ernsitge dink eers maar daarna het dit lekker gevloei. Dit was nou n uitdaging uit die boonste rakke.
Scrapy. Toe kom maak jy die week se woordwarrel hekkie toe, en dit terwyl jy met Nanowrimo besig is. Dankie altyd daar vriendin.
Ek sit tussen mense met taalkennis wat my kop laat warrel. Slimme vrou…. goed geskryf.
My huismense en vrinne het help woorde maak. Dankie liewe Kameel.
Dit is nou lekker tydsverdryf 😂
Pragtige Afrikaans. ♥
Dit is Hester, Dis Ekke, en my se bedinksel wat my baie vreugde gee. Om met onse mooiste taal se ryke skatte te speel. Groetnis en bly veilig.